FINGERPLANEN OG DEN YDRE BY. (eller bare DEN YDRE BY)

I en af Le Corbusier mange små diagram-skitser noterer han at byen består af de tre områder som CIAM advokerede for – boliger, arbejde og rekreation - men så tilføjer han, at boligerne er det vigtigste at arbejde med for byplanlæggeren. Fingerplanens fædre var næppe dem der stod forrest i heppekoret for Le Corbusier, men alligevel kan man godt se den oprindelige udgave af Fingerplanen som udtryk for den samme forståelse af hvor efterkrigstidens byplanlægning skulle sætte ind. Det er en plan der ude i fingrene anviste plads til de mange boliger, som skulle bygges efter krigen, og den forudsatte at arbejdspladserne forblev længere inde mod det gamle centrum.

Men allerede små 15 år senere, da planen skal gennem sin første revision, ændres denne forståelse af byen. Fingrene opfattes ikke længere som forstæder i den oprindelige betydning. De forstås nu som en ydre by, der har sine egne centre og sin egen funktionsmåde.

Den ydre, åbne by har lige siden den opstod været vurderet meget forskelligt – som moderne og ideel eller som forfejlet. Vi har de seneste år talt meget om hvordan man kan få efterkrigstidens åbne by til at fungere mere bæredygtigt i erkendelse af, at den med sin lave tæthed er baseret på bilen som en nødvendighed, og at den med sin adskillelse af byens funktioner medfører en opsplitning af dagliglivet som ikke modsvarer dagens behov og vilkår.

Vi har kritiseret funktionsdelingen og talt for et modbillede som vi har kaldt den integrerede by. Vi har talt om at fortætte som en generel strategi, og vi har talt om at skabe flere fortætningspunkter, som en mere specifik strategi, der skulle kunne ændre den ydre bys funktionsmåde.

Samtidig oplever vi at butikkerne, som traditionelt har været bærende for de lokale fortætningspunkter, reduceres kraftigt i antal og koncentreres. Og det samme sker med mange af de offentlige institutioner: Både skolerne og børneinstitutioner lægges sammen til større enheder.

Vi kan så opgive forsøget på at få forstæderne til at fungere anderledes gennem at skabe nye fortætningspunkter og styrke de eksisterende - eller vi kan se os om efter andre måder at forstå den ydre by og skabe nye fortætningspunkter på.

Vi må erkende at det er urealistisk og urimeligt at bruge den tætte, funktionsintegrerede by som lede-billede for omdannelse af den ydre by. Den ydre by har sine kvaliteter ved at være åben og grøn, og den er så opdelt at det ikke er muligt at arbejde med funktionsintegrering som en generel strategi.

Le Corbusier havde en meget radikal opfattelse af den nutidige by, hvor ønsket om forening af natur og kultur og natur og by stod centralt. I Le Corbusiers fortolkning medførte det, at butikkerne og institutionerne blev flyttet op som integrerede dele i de store bolighuse – dem han kalde Unité d’Habitation.

Selvom vi i Danmark kun har gjort få forsøg på direkte at følge Le Corbusiers billede, så kan vi igen sige at vi i en vis grad har fulgt de samme idealer: Vi har i mange tilfælde set det lokale fortætningspunkt af butikker og institutioner, som noget der skulle ligge inde i boligområderne og dermed knytte sig så meget som muligt til det lokale.

Hvis vi skal lykkes med at ændre den ydre by, så den kommer til at fungere mere bæredygtigt, skaber rum for flere dagliglivsformer og indeholder flere mødesteder og oplevelser - så må vi på den ene side erkende at vi er tilbage ved det der var udgangspunktet, nemlig boligbyen. Men vi må forstå boligbyen som både boligerne og de funktioner, der knytter sig til de forskellige aspekter af dagliglivet – institutionen, skolen og andre uddannelsesinstitutioner, sportshallen og sportspladsen og de rekreative ruter og steder.

Vi må eksponere, aktivere, give rum og sammenbinde de mange aktiviteter som knytter sig til dagliglivet og vi må lokalisere disse fortætninger så de både knytter sig til det lokale og det regionale.

Det er ved at forstå og behandle disse mange aktiviteter som urbane elementer – ikke som specialiserede funktioner der lukker sig om sig selv – at vi kan ændre på den ydre bys funktionsmåde, skabe flere mødesteder og oplevelsesmuligheder, ændre på dagliglivsrytmen og skabe fere overlapninger, gøre det mere attraktivt at cykle og gå, og støtte den kollektive trafik.

Det kræver at vi både arbejder med boligbyen og forkaster det traditionelle billede af boligbyen.

Det projekt som arkitektfirmaet Polyform har udarbejdet for et nyt center i Sorgenfri kan stå som et eksempel på denne strategi. Vi er i et rent boligområde, men ved at læse de muligheder og behov som ny demografi, nye vilkår for butikshandelen og den konkrete position ved en S-bane station rummer, så bliver det muligt at skabe et stærkt og attraktivt nyt fortætningspunkt, som har potentiale til at ændre dagliglivets rytme og strømme.

Der kommer nye boligtyper som korresponderer med de demografiske ændringer. Der kommer nye butikskombinationer som kan overleve under de aktuelle økonomiske vilkår. Der dannes en serie af pladser og grønne rum som gør det mere attraktivt at bevæge sig til fods og på cykel. Stationen bliver et vigtigt sted – ikke kun et praktisk sted.

.